KOMISIJOS REGLAMENTAS (EB) Nr. 544/2006
2006 m. kovo 31 d.
iš dalies keičiantis Reglamentą (EB) Nr. 1043/2005, įgyvendinantį Tarybos reglamentą (EB) Nr. 3448/93 dėl eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos ir tokių grąžinamųjų išmokų sumos nustatymo kriterijų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 8 straipsnio 3 dalies pirmą pastraipą,
kadangi:
(1)
Remiantis Komisijos reglamentu (EB) Nr. 1043/2005 (2), paraiškas dėl vienam biudžetiniam laikotarpiui išduodamų grąžinamosios išmokos sertifikatų galima pateikti atskirai kiekvienai iš šešių dalių. Paraiškų pateikimo terminas taikomas kiekvienai iš šių dalių. Veiklos vykdytojai gali pateikti paraišką išduoti grąžinamosios išmokos sertifikatą tik tai mokėjimo daliai, kuri atitinka po paraiškos pateikimo dienos einančią artimiausią datą.
(2)
Paskirstymo dalimis sistema buvo parengta siekiant užtikrinti, kad tais atvejais, kai grąžinamųjų išmokų sertifikatų paraiškos gaunamos didesnėms nei gali būti suteiktos sumoms, užtikrintų, kad sertifikatai būtų išduodami ir tiems veiklos vykdytojams, kurie eksportuoja biudžetinio laikotarpio pradžioje, ir tiems, kurie eksportuoja biudžetinio laikotarpio pabaigoje.
(3)
Jei sumos, kurioms gali būti išduoti grąžinamųjų išmokų sertifikatai, lieka neišnaudotos iki biudžetinio laikotarpio pabaigos, tuomet, įvykdžius šešių dalių paskirstymo sistemą, Reglamento (EB) Nr. 1043/2005 38 straipsnio nuostatos leidžia Komisijai pradėti taikyti savaitinę likusių sumų paskirstymo sistemą.
(4)
Žemės ūkio produktams nustatytų grąžinamųjų išmokų normų sumažinimas sąlygojo sumų, kurioms yra taikomi grąžinamųjų išmokų sertifikatai pagal paskirstymo dalimis sistemą, sumažinimą. Todėl paskirstymui pagal neseniai nustatytas atskiras dalis rezervuotos sumos nebuvo visiškai paskirstytos.
(5)
Todėl būtina eksporto operacijas padaryti lankstesnėmis. Tuo atveju, jei paraiškoje dėl gražinamųjų išmokų sertifikatų atskirai mokėjimo daliai prašoma suma yra mažesnė už tai mokėjimo daliai skiriamą sumą, veiklos vykdytojams reikėtų leisti kas savaitę pateikti paraiškas gražinamųjų išmokų sertifikatams, kurie būtų išduodami bet kuriai tai mokėjimo daliai likusiai sumai, kuriai gauti paraiškos dėl gražinamųjų išmokų sertifikatų dar nebuvo pateiktos.
(6)
Todėl esamą savaitinę gražinamųjų išmokų sertifikatų dėl biudžetinio laikotarpio pabaigoje likusios sumos paskirstymo sistemą reikėtų taikyti ir likusios konkrečiai mokėjimo daliai numatytos sumos paskirstymui.
(7)
Atitinkamai reikėtų iš dalies pakeisti Reglamentą (EB) Nr. 1043/2005.
(8)
Šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties I priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1043/2005 iš dalies keičiamas taip:
1)
įterpiamas toks 38a straipsnis:
„38a straipsnis
1. Jei po paskutinės paraiškų grąžinamųjų išmokų sertifikatams (dėl konkrečios 33 straipsnio pirmos pastraipos a-f punktuose nurodytos mokėjimo dalies) gauti pateikimo dienos pagal 37 straipsnio 2 dalies nuostatas nepaskelbiamas joks sumažinimo koeficientas, tai veiklos vykdytojai gali pateikti paraišką gražinamųjų išmokų sertifikatui gauti bet kuriai tai mokėjimo daliai likusiai sumai, dėl kurios paraiška dar nebuvo pateikta.
Paraiška pateikiama per laikotarpį iki kitos 33 straipsnio 1 dalies a-f punktuose nustatytos galutinio pateikimo datos.
2. Apie per kiekvieną savaitę pateiktas paraiškas valstybės narės praneša Komisijai kitą antradienį. Atitinkami sertifikatai gali būti išduoti nuo pirmadienio, einančio po pranešimo dienos, jei Komisija nenurodo kitaip.
3. Jei bendra paraiškose, gautose tam tikrą paraiškų savaitę, nurodoma suma viršija 1 dalyje nurodytą likusią nepanaudotą sumą, Komisija imasi vieno ar daugiau toliau nurodytų veiksmų:
a)
nustato sumažinimo koeficientą, taikomą tą konkrečią paraiškų teikimo savaitę pateiktoms paraiškoms dėl grąžinamųjų išmokų sertifikatų, apie kurias buvo pranešta Komisijai ir pagal kurias grąžinamųjų išmokų sertifikatai dar nebuvo išduoti;
b)
nurodo valstybėms narėms atmesti tam tikrą paraiškų teikimo savaitę pateiktas paraiškas, apie kurias dar nebuvo pranešta Komisijai;
c)
sustabdo paraiškų dėl grąžinamųjų išmokų sertifikatų teikimą.“;
2)
VI priedo I skirsnio penkta pastraipa pakeičiama taip:
„Pareiškėjai į 20 langelį įrašo vieną iš šių įrašų:
-
„33 straipsnis“ ar kitą kompetentingos institucijos nurodytą įrašą, jei paraiškoje prašoma 33 straipsnyje numatyto sertifikato,
-
„38 straipsnis“ ar kitą kompetentingos institucijos nurodytą įrašą, jei paraiškoje prašoma 38 straipsnyje numatyto sertifikato,
-
„38a straipsnis“ ar kitą kompetentingos institucijos nurodytą įrašą, jei paraiškoje prašoma 38a straipsnyje numatyto sertifikato.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. kovo 31 d.